— Тым не менш гэтага недастаткова, — сцвярджае дырэктар каледжа. — Напрыклад, на базе пункта тэхнічнага абслугоўвання мы збіраемся адкрыць першую ў Гарадку СТА, што дазволіць і зарабіць грошы, і арганізаваць у перспектыве базу для падрыхтоўкі па новай спецыяльнасці. Тэхналогіі развіваюцца імкліва, мяняюцца ўмовы працы і запыты наймальнікаў. Неабходна больш цесная сувязь устаноў прафесійнай адукацыі з вытворчасцю — інакш за прагрэсам не паспець. Айчынныя прадпрыемствы выпускаюць добрыя ўзоры сельгастэхнікі, аднак новыя мадэлі іду ць не да нас — у гаспадаркі. Калі мы зможам іх набыць і ці зможам увогуле — вялікае пытанне. І нават калі атрымаецца, то досыць хутка набытак састарэе, такім чынам гонка загадзя прайграная. Лічу, што аптымальнае выйсце — каб прадпрыемствы прадастаўлялі эксперыментальныя мадэлі ўстановам адукацыі ў часовае карыстанне. Вытворцы атрымаюць эфектыўную рэкламу. У гаспадаркі прыйдуць дасведчаныя спецыялісты, якіх не трэба будзе адаптаваць і перавучваць. А мы зможам значна павысіць эфектыўнасць прафесійнай падрыхтоўкі і канкурэнтаздольнасць выпускнікоў.